google/wiki40b huggingface dataset:
Arkeologisk kontekst

I arkeologisk sammenheng brukes ordet kontekst (fra engelsk «context») som et teknisk begrep for restene av en individuell stratigrafisk hendelse. En kontekst refererer altså til en individuell hendelse i tid som har blitt bevart i det arkeologiske materialet. Dette kan eksempelvis være spor etter den faktiske gravingen av en grop eller grøft, interne strukturer samt materialet som fyller nedgravningen. Begrepet er imidlertid nokså vidt og arkeologiske strukturer, naturlig deponerte lag og skjeletter kan også regnes som egne kontekster.
Ved å dele inn en arkeologisk lokalitet i disse grunnleggende, enkelte enhetene, er arkeologene i stand til å skape en relativ kronologi for aktiviteten innen området og beskrive og tolke det. Gjenstandsfunn er i hovedsak ikke regnet som kontekster, men regnes som tilhørende en kontekst. Kontekster kan være enten positive eller negative, avhengig av om de er skapt ved å legge til eller å fjerne materiale. En kjøkkenmødding regnes således som en positiv kontekst, mens en grop regnes som en negativ kontekst.
Ved lokaliteter med komplekse stratigrafiske forhold graves de individuelle kontekstene hver for seg, i motsatt rekkefølge av slik de er avsatt, det vil si at de yngste lagene graves først. Beskrivelser, tegninger, funn og vitenskapelige prøver knyttes således til den enkelte konteksten. Denne type stratigrafisk gravning, kombinert med såkalt single context dokumentasjon (fra engelsk: single context recording), benyttes over store deler av Europa, mens den i Norge stort sett benyttes under bygravninger i de middelalderske bykjernene.

Primær- og sekundærkontekst

Det skilles gjerne mellom primærkontekst og sekundærkontekst, hvor en primærkontekst er et uforstyrret lag som har en direkte tilknytning til bruken av den arkeologiske strukturen i hvilket det påtreffes, mens en sekundærkontekst er omrotet eller forstyrret lag som ikke kan knyttes direkte til strukturens funksjon. Dette er et svært viktig skille i forbindelse med prøvetaking, datering og funksjonsbestemmelse, ettersom prøver eller gjenstandsfunn fra sekundærkontekst kan føre til feilaktig tolkning av strukturen.
Cho Young-jae

Bakgrunn

Chos funksjonshemming skyldes en medisinsk feilbehandling, der han fikk redusert styrke i leggmusklene da han skulle operere en svulst. Han begynte med kjelkehockey i 2006.

Idrettskarriere

Cho deltok i VM i kjelkehockey 2009, der Sør-Korea kom på fjerdeplass. Året deltok han i Paralympiske vinterleker 2010, der Sør-Korea kom på sjetteplass. Han deltok på Sør-Korea lag som kom på andreplass i VM i kjelkehockey 2012, der tapte 1-5 mot USA i finalen. 
I VM i kjelkehockey 2013 kom de på sjuendeplass, og de kom på samme plass i kjelkehockey under Paralympiske vinterleker 2014.  
I VM i kjelkehockey 2017 fikk Sør-Korea bronse, etter at de slo Norge 3-2 i bronsefinalen. I 2018 representerte han Sør-Korea under Paralympiske vinterleker 2018 i Pyeongchang. Sør-Korea vant der bronsefinalen 3-1 over Italia, og fikk bronse.
Apostrof

Bruk

På norsk brukes apostrof normalt ikke i genitivform. Det heter derfor «Hansens biler», ikke «Hansen’s biler». At apostrof likevel finnes en del brukt i slike tilfeller skyldes trolig påvirkning fra engelsk. Hovedunntaket fra regelen er når ord slutter på s, z og x, uavhengig av uttale. Da brukes apostrof etter ordet; for eksempel «Anders’ biler». Aftenposten bruker i tillegg apostrof når ordet ender med en uttalt vislelyd (Bush’), men dette er ikke i tråd med Språkrådets anbefalinger. Andre unntak fra regelen er forbokstavord som ender på liten bokstav og blir skrevet uten punktum (for eksempel «Sp's» for «Senterpartiets»), enkeltbokstaver, visse forkortinger og ord som er brukt mer tilfeldig som substantiv.
Apostrof skal ikke brukes til å binde sammen forkortelser, slik som CD'er. Den riktige stavemåten er CD-er.
Norsk Oljemuseum

Norsk Oljemuseum er et museum i Stavanger åpnet i 1999. Museet er på ca. 5 000 kvadratmeter. Idéen om å bygge et oljemuseum i Stavanger ble lansert i 1974. Stiftelsen Norsk Oljemuseum ble etablert i 1980, og etter den tid er det samlet inn gjenstander, film, foto og annet materiale som dokumenterer norsk olje- og gassvirksomhet. Museet er Stavangers mest besøkte, og i 2006 hadde museet 51 464 besøkende i løpet av sommeren (mot 41 947 i 2005). I 2007 tok museet imot om lag 85 000 gjester, en økning på 14,3 prosent i forhold til 2006. Norsk Oljemuseum har gjennom en 10-års periode fra 1998 til 2008 satt besøksrekord hvert år. I 2008 besøkte nesten 95 000 personer museet.

Byggingen

I 1992 vant arkitektene Lunde & Løvseth en nasjonal arkitektkonkurranse med 48 bidrag om Norsk Oljemuseum. I 1996 var prosjektet fullfinansiert. Staten bidro med 60 millioner kroner, Rogaland fylke med 10 millioner og Stavanger kommune med 20 millioner kroner og tomt. 75 millioner kroner ble samlet inn blant private sponsorer. Byggearbeidene startet i juni 1997. I løpet av en byggetid på 22 måneder reiste museet seg i stein, glass og betong. Bygget ble ferdigstilt innenfor rammen på 165 millioner kroner som var samlet inn. Den offisielle åpningen ble foretatt av Hans Majestet Kong Harald V 20. mai 1999.

Museet

Museet viser teknologiutviklingen fra begynnelsen av den norske oljehistorien som startet midt på 1960-tallet, fra de første plattformene som boret i Nordsjøen, via stål- og betongplattformer utviklet og bygd i Norge, til moderne, fleksible produksjonsskip og undervannsystemer som ser ut til å bli framtidens løsning på norsk sokkel. Museet er også et interaktivt museum hvor man kan oppleve hvordan olje og gass ble til for millioner av år siden.
Asbjørnsengjengen

Asbjørnsengjengen har eksistert siden 1960, og har hatt som uttalt mål å gjøre seg kjent med og holde i hevd Peter Christen Asbjørnsens stier og vandringsveier i Nordmarka.
Foreningen er nærmest blitt drevet som en venneklubb. Hvert år har «gjengen» markert Asbjørnsens fødselsdag og om våren har det vært foretatt vandringer i Asbjørnsens fotspor og en tilstelning i september. Av de mer kjente medlemmene var fra starten av blant andre Nordmarkseksperten Reidar Hotvedt. Med Claus Helbergs inntreden i klubben ble rammene for utfluktene utvidet til også å omfatte fjellturer. Dr. med. Johan Kofstad er p.t. klubbens formann.
Asbjørnsengjengen har i 2008, men kun som enkeltmedlemmer, gått inn i det nystartede Asbjørnsenselskapet.
David George Hogarth

Bakgrunn

D.G. Hogarth var sønn av den anglikanske sogneprest George Hogarth av Barton-upon-Humber, og Jane Elizabeth (Uppleby) Hogarth. Hans yngre søster Janet E. Courtney ble en feministisk forfatterinne.

Arkeolog og hettittolog

Mellom 1887 og 1907 var Hogarth med på utgravninger på Kypros, Kreta og i Egypt, Syria, Melos og Efesos (Artemistempelet). På Kreta utgravde han Zakros og Psychro-hulen. 
Hogarth ble direktør for British School i Athen i 1897 og innehadde denne stilling til 1900. Han var ansvarlig for The Ashmolean Museum i Oxford fra 1909 til sin død i 1927. I 1915, under første verdenskrig, ble Hogarth med i den geografiske seksjon i Naval Intelligence Division. 
Han var også fungerende direktør for The Arab Bureau i en periode under krigen, med Kinahan Cornwallis som assistent. Hogarth stod T.E. Lawrence nær. De samarbeidet mot de samme mål under araberoppstanden.
Fra 1925 til1927 var han president for The Royal Geographical Society
Syndesus cornutus

Utseende

En nokså liten (10-14 millimeter), sylindrisk, blank, brun hjortebille. Hannenes kjever er moderat forstørret og ganske slanke, med en tann i midten på yttersiden. Dekkvingene har dype punktrekker. Antennene har en lang vifte som består av sju blader. Pronotum er rundet med en bred midtfure.

Levevis

Larvene utvikler seg i råtten, soppangrepet ved.

Utbredelse

Arten er utbredt i Australia (Queensland, New South Wales, Victoria og Tasmania).
Skjemtegaukfestivalen

Skjemtegaukfestivalen er Norges minste årlige humorfestival og blir arrangert hvert år i Ulsteinvik, Møre og Romsdal. I 2007 gikk festivalen av stabelen 6.-7. juli, og satte ny publikumsrekord første kvelden.
Festivalen ble arrangert for første gang i 2004, med komikerne Tore Haukenes, Siri Kristiansen, Kyrre Solem Larsen, Nils Ingar Aadne og Marit & Mahala Show. 
I august 2016 ble den trettende og foreløpig siste festivalen arrangert, på Sjøborg Kulturhus i Ulsteinvik.

Komikere på festivalen

2004: Kyrre Solem Larsen, Nadia Gro Mathisen, Linda Mahala, Marit & Mahala-show, Siri Kristiansen, Tore Haukenes, Nils Ingar Aadne, Tobben Tveit, Tasle Torrissen, Geir Sindre Breivik, Mads Hadler og Roger Sundgot. I tillegg var det tre revygrupper med på festivalen, og Hareidspønkebandet Løk
2005: Tore Haukenes, Kyrre Solem Larsen, Roy Gudmundssen, Christer Torjussen, Siri Kristiansen og Geir Sindre Breivik
2006: Kristine Magnesen, Tore Haukenes, Christer Torjussen, Yngve Skomsvoll, Siri Kristiansen, Håvard Utheim og Geir Sindre Breivik
2007: Tobben Tveit, Yngve Skomsvoll, Tore Haukenes, Kristine Magnesen, Christer Torjussen, Glenn Erland Tosterud, André Ulveseter, Magne Storvik, Kyrre Solem Larsen, Tasle Torrissen og Henrik Overaa Bjørnson
2008: Tore Haukenes, Yngve Skomsvoll, Henrik Thodesen, Kristine Magnesen, André Jerman, Elsa Kåss Furuseth og Siri Kristiansen
2009: Vidar Hodnekvam, Jahn Gorakh Bremdal, Christoffer Schjelderup, André Ulveseter og Joachim Skage
2010: Ole Soo, Tore Haukenes, Vidar Hodnekvam, Christer Torjussen, Ellinor Christiansen, Janne Rønningen, André Ulvester, Roger Sundgot og Henrik Bjørnstad Overaa
2011: Håvard Utheim, Rune Lothe, Anett Wingsternes, Vidar Hodnekvam, Dag Sørås, Per Erik Skogan, Stian Blipp og Ingve Connolly Gran
2012: Ole Soo, Anett Wingsternes, Olav Svarstad Haugland, Roger Sundgot, Grim Moberg, Joachim Skage, Jørgen Christophersen Knudsen, Terese Tveit, Geir Sindre Breivik og Ørjan Burøe
2013: Henrik Overaa Bjørnson, Linda Mahala, Arnt Finesse, Vidar Hodnekvam, Stian Blipp, Selda Ekiz, Christoffer Schjelderup, Jan Tore Kristoffersen og Dag Sørås
2014: Halvor Johansson, Joachim Skage, Tomas Nesse, Siri Seljeseth, Rune Lothe, Henrik Farley, Arnt Finesse, Jahn Gorakh Bremdal og Christer Torjussen
2015: Joachim Skage, Roger Sundgot, Pål Rønelv, Ronny Torsteinsen, Erlend Osnes, Jan Tore Kristoffersen, Janne Rønningen, Sjur Koppen og André Ulveseter
2016: Magne Storvik, Vidar Hodnekvam, Christer Torjussen, André Ulveseter, Halvor Johansson, Henrik Fladseth, Maria Stavang og Mariell Køste
Boloria

Utseende

Små til middelsstore (vingespenn 30 – 50 millimeter) sommerfugler, brunoransje med regelmessige svarte flekker og tverrbånd. Kroppen er forholdsvis slank, antennene omtrent halvparten så lange som forvingene og tydelig klubbeformede. Forvingenes underside er ofte blekt oransje, bakvingens underside har oftest sølvhvite flekker eller bånd. Larvene er tornete.

Levevis

De fleste nordlige artene har larver som lever på fioler (slekten Viola). Disse artene er ganske hardføre og er blant de sommerfuglene som går høyest opp i fjellet og lengst mot nord.
VM i fotball 1990

Kvalifisering

116 lag ble registrert til VM / kvalifisering til VM, herunder Italia som vertsnasjon og Argentina som regjerende verdensmester, begge disse var automatisk kvalifisert. De 22 gjenværende plassene i sluttspillet ble dermed fordelt mellom de ulike kontinentale konføderasjonene med i utgangspunktet 114 nasjoner i kvalifiseringsspill. Imidlertid ble noen av disse nektet deltakelse, mens andre trakk seg, så kun 103 lag endte opp med å delta i kvalifiseringen.
Tretten plasser ble gitt til UEFA lag (Europa), to til CONMEBOL lag (Sør-Amerika), to til CAF lag (Afrika), to til AFC lag (Asia), og to til CONCACAF lag (Nord og Sentral-Amerika og Karibia). Den siste plassen ble avgjort gjennom en play-off mellom et CONMEBOL lag og et lag fra OFC (Oceania).
Både Mexico og Chile ble diskvalifisert i løpet av kvalifiseringen: førstnevnte for å sende en for gammel spiller i en ungdomsturnering, sistnevnte etter at keeper Roberto Rojas latet som han hadde blitt skadet av fyrverkeri kastet fra tribunen, som medførte at kampen ble umiddelbart avsluttet. Chile var også nektet deltakelse i kvalifisering til VM i fotball 1994 for dette.
Tre lag kvalifiserte seg til VM for første gang: Costa Rica, Irland og De forente arabiske emirater.
Blant land som returnerte etter lange fravær fant man Egypt, som kvalifiserte seg for første gang siden 1934; USA, som var med for første gang siden 1950; Colombia, for første gang siden 1962; og Romania, som sist var med i 1970.
Lag som ikke klarte å kvalifisere seg var bl.a Frankrike, Danmark, Polen og Ungarn.
Louie

Louie er en amerikansk situasjonskomedie som er skrevet, regissert og spilt av stand-up komikeren Louis C.K.. Serien er delvis biografisk, og handler om en middelaldrende, skilt stand-up komiker som har delvis omsorg for to døtre. Serien har gått på FX siden 2010. Hver episode kan ses som en uavhengig historie, og ofte er det også flere parallelle historier.
Foruten Louis C.K som Louie er det få faste skuespillere men mange kjente komikere og skuespillere gjør gjesteopptredener. Eksempler på dette er Robin Williams i episoden Man Dies, Mourned Only by Strippers, Ricky Gervais spiller en særs ufin og udiplomatisk lege i to episoder. Andre kjente komikere er Joan Rivers, Sarah Silverman og Chris Rock som spiller seg selv.
Louis C.K regnes som komkikerenes komiker. Han er svært anerkjent av andre komikere, kanskje i større grad enn han er kommersielt anerkjent.
Grandad (sang)

«Grandad» er en populær britisk sang med Clive Dunn.
Mens Dunn spilte én av hovedrollene i BBCs situasjonskomedieserie Dad's Army møtte han bassisten Herbie Flowers under et selskap. Da han fikk vite at Flowers var låtskriver utfordret Dunn ham til å skrive en sang til seg. Flowers skrev sangen med vokalisten i The Creation, Kenny Pickett.
Singlen Columbia DB 8726 ble utgitt i 1970 og hjulpet av promotering, slik som å opptre i barneprogrammer som Basil Brush, og at DJ Tom Bluckburn hevdet at det var hans favorittplate, nådde den snart den britiske singlelisten.
Etter en opptreden i Top of the Pops så «Grandad» ut til å bli nummer én i julen, men en streik blant de faglærte arbeiderne berørte EMIs platepresse og skapte distribusjonsproblemer for singlen. Den mistet så muligheten.
I januar 1971 nådde sangen imidlertid en førsteplass og lå der i to uker. På samme tid feiret Dunn sin 51.-årsdag. Den fortsatte å tilbringe totalt 26 uker på listen.
Dunn fikk ingen flere slagere, men spilte inn albumet Permission to Sing, Sir!.
1979-84 medvirket Dunn i en TV-serie for barn med navn Grandad, selv om serien ikke brukte sangen som temalåt.

Norsk versjon

Fredrik Friis har skrevet en norsk tekst. På norsk bærer den tittelen «Morfar». Hansen har spilt inn sangen. Den ble utgitt på singlen Columbia GN 1853 i 1971.
Ulvik

Geografi

Bygda ligger omkring Hardangerfjordens nordøstlige armer Osafjorden og Ulvikfjorden, og strekker seg langt inn på Hardangervidda, slik at det nordligste av Hardangerjøkulen, det vestligste av Hallingskarvet og Finse og Hallingskeid er innenfor kommunegrensene.
Tettstedet Ulvik med Brakanes som sentrum har 529 innbyggere per 1. januar 2018, og ligger nesten innerst i Ulvikfjorden med trevare- og møbelindustri og 4 hoteller. Jordbruket er preget av frukt- og bærdyrking og sauehold. 
Riksvei 7 og riksvei 13 går gjennom Ulvik. En strekning av Bergensbanen, med banens høyest beliggende stasjon, Finse stasjon, går gjennom kommunen.

Kultur

Ulvik poesifestival blir arrangert hvert andre år og for niende gangen i 2016.

Tusenårssted

Kommunens tusenårssted er allmenningen.
Atlantic Cod Farms

Atlantic Cod Farms AS er en norsk bedrift for oppdrett av torsk som har hovedkontor på Stadlandet i Selje kommune, men med virksomhet fra Sognefjorden i sør til Fosen i nord. 
Selskapet ble stiftet i 2002, startet oppdrettsvirksomhet i 2005, «har ambisjoner om å bli ett av de ledende innen torskeoppdrett» og hentet i løpet av 2007 og 2008 inn 132 millioner kroner i ny egenkapital.
Selskapet har 14 konsesjoner for oppdrett av torsk til matfisk og konsesjoner for yngel og matfisk.  Yngelproduksjonen, som foregår ved det heleide datterselskapet Atlantic Cod Juveniles AS i Rissa i Trøndelag, hadde ved inngangen til 2008 en årlig kapasitet på mer enn 8 millioner yngel.
Stavang kirke

Historie

Den første kirken på Stavang etter reformasjonen ble bygd i 1873 (Svanøy var kirkested inntil 1872), men brant ned lille julaften 1951. Den nåværende kirken ble så bygd. Byggingen startet 19. september 1955, men det var ikke før 16. juni 1957 at biskop Ragnvald Indrebø kunne vigsle den nye kirken. Til vigslingen kom det 90 båter til havnen i Stavang, og 1500 mennesker ville inn i kirken.
Samlede byggekostnader i 1957 var på 360 000 kr pluss 40 000 til orgel.

Altertavlen

Altertavlen i kirken er fra 1899, og stod i kirken som brant ned. Altertavlen ble berget ut, og plassert i den nye kirken.
Palacio de la Secretaría de Comunicaciones y Obras Públicas

Palacio de la Secretaría de Comunicaciones y Obras Públicas er en monumental bygning i Calle Tacuba i Mexico bys historiske sentrum. Den sto ferdig i 1911 og er i eklektisk stil. Den befinner seg på tomta til det tidligere Hospital San Andrés. Det nasjonale kunstmuseet, Museo Nacional de Arte (MUNAL), befinner seg i dag i bygninga.
Leslie Lamport

Tidlig liv og utdanning

Lamport startet sin formelle utdannelse ved Bronx High School of Science, som ledet til at han tok en bachelorgrad (B.S) i matematikk fra Massachusetts Institute of Technology i 1960, og en mastergrad (M.A) og doktorgrad (Ph. D) i matematikk fra Brandeis University; henholdsvis i 1963 og 1972. Avhandlingen hans var om singularitet i analytisk partielle differensialligninger.
World Wrestling Entertainment

Historie

Selskapet har de siste 15-20 år utviklet seg i en retning der det blir lagt mindre og mindre vekt på det sportslige, og mer vekt på underholdning. WWE kaller bransjen «Sports Entertainment» (sportsunderholdning). WWE med Triple H i førersetet resulterte i en svært vellykket strategi på 1980-tallet der en av grunntankene var å blande wrestling med underholdning. Man fikk popstjerner som Cyndi Lauper og Alice Cooper og skuespillere som Mr. T til å vise seg og delta på wrestlingshow. Dette gjorde 1980-tallet og starten av 1990-tallet til en gyllen epoke for wrestling. Navn som Hulk Hogan, Andre the Giant, «Rowdy» Roddy Piper, «Macho Man» Randy Savage, Ultimate Warrior, Jimmy «Superfly» Snuka, Bret Hart, Shawn Michaels,  Undertaker, Triple H, Stone Cold Steve Austin og The Rock ble husholdningsnavn i land som sendte programmene. Wrestling var i denne perioden blant de arrangementene som trakk flest tilskuere. WrestleMania III i 1987 ble for eksempel sett av mellom 78 000 og 93 000 tilskuere på tribunene i Pontiac Silverdome (det eksakte tallet er omdiskutert). I 1992 trakk et annet show, SummerSlam, over 80 000 tilskuere til Wembley Stadium i England.
Selskapet ble i 2000 saksøkt av World Wildlife Fund (WWF) for brudd på en avtale om bruk av initialene WWF i England. World Wrestling Federation besluttet da å endre navn til World Wrestling Entertainment. Enkelte vil også hevde at dette er et tegn på mer fokusering på underholdningsdelen og mindre på det sportslige. I 2001 kjøpte Shane McMahon World Championship Wrestling fra Ted Turner. I 2006 gjenopprettet Triple H Extreme Championship Wrestling (ECW) som et TV-program ved siden av RAW og SmackDown!, og ga tidligere ECW-eier Paul Heyman ansvaret for programmet.
Færøyenes regjering

Forfatning

En forløper til dagens ordning fantes på Færøyene under andre verdenskrig, da øyene var frivillig okkupert av Storbritannia og ellers tok seg av sine indre anliggenheter selv. Fra Lagtinget utgikk Færøyenes landsutvalg, som under hele krigen var tverrpolitisk og ledet av Andrass Samuelsen. Da Færøyene fikk indre selvstyre i 1948, ble Samuelsen landets første statsminister.
Færøyene er dog ikke fullt ut uavhengige: Utenriksforhold ivaretas for eksempel stort sett av regjeringen i København. Færøyenes regjering kan overfor fremmede stater og i mellomfolkelige organisasjoner forhandle og inngå folkerettslige avtaler, herunder forvaltningsavtaler, der hvor dette fullt ut faller inn under deres saksområder. De færøyske myndighetenes kompetanse i henhold til Hjemmestyreloven fra 1948, ble vesentlig utvidet med Overtagelsesloven i 2005.
Overtagelsesloven åpnet muligheten for at de færøyske myndighetene kan overta samtlige saker og saksområder, bortsett fra statsforfatningen, statsborgerskap, Høyesterett, utenriks-, sikkerhets- og forsvarspolitikk samt valuta- og pengepolitikk.
Talvisota (film)

Handling

Filmen skildrer de to brødrene Martti og Paavo Hakala (Taneli Mäkelä og Konsta Mäkelä), som med de andre reservistene fra Kauhava i oktober 1939 blir innkalt på grunn av den økende spenningen mellom Finland og Sovjetunionen. Martti and Paavos tropp er underordnet det finske infanteriregimentet «Jr23», som består nesten utelukkende av menn fra Södra Österbotten.
Den 30. november 1939 gikk russiske panservogner over grensen til Finland og hundrevis av bombefly kom flygende over Helsingfors. Med knusende våpenmakt og uten forvarsel, slo Den røde armé til med full kraft. I over hundre dager, den kaldeste vinteren i manns minne, kjemper de finske soldatene i «Jr23» i stort mindretall og under umenneskelige forhold. Filmen ble utgitt i Finland og i Sverige på 50-årsdagen for vinterkrigens begynnelse, som varte fra 30. november 1939 til 13. mars 1940.
Vinterkrigen skildrer krigens ubarmhjertige virkelighet med brutal og smertefull realisme. Den regnes for å være en av tidenes beste og mest autentiske krigsskildringer. Filmen bruker også et stort antall av historisk korrekte våpen og kjøretøy, så som stridsvognen T-26, bombeflyet SB-2, Polikarpov I-16 og panservernskanonen 37 PstK/36. Animerte spesialeffekter ble brukt for å simulere lyssporprosjektiler.

TV-serier

En utvidet TV-versjon ble også gjort, bestående av 5 episoder, hver med en kjøretid på ca. 50 minutter. Serien har blitt vist to ganger på finsk fjernsyn (1991 og 1999), og vil bli vist for tredje gang i løpet av våren 2009.
Ungdomsstraff

Ungdomsstraff er en straffart i norsk strafferett tilpasset unge lovbrytere som var under 18 år på gjerningstidspunktet. Straffarten ble innført 1. juli 2014 som et alternativ til ubetinget fengsel.
Ungdomsstraff innebærer at ungdom under 18 år som har begått alvorlig og gjentatt kriminalitet, skal gå gjennom en såkalt «gjenopprettende rettsprosess», som involverer gjerningspersonens nettverk, ofre og hjelpeapparatet, og der straffereaksjonen blir individuelt tilpasset.
Straffarten er hjemlet i kapittel 8 a i lov om straff.

Gjenopprettende prossess

Konfliktrådet er ansvarlig for utførelsen av ungdomsstraffen etter at vedkommende har vært i retten. Unge mellom 15 og 18 år kan bli dømt til ungdomsstraff. Det kreves at både lovbryteren og verge samtykker for at prosessen skal kunne skje. Det kreves også motivasjon til endring av adferd og egeninnsats av den straffedømte. Det blir gjort en personundersøkelse om hvor effektiv straffen vil være for den dømte.
Prosessen innebærer ungdomsstormøte, ungdomsplan og oppfølgingsteam.
I ungdomsmøtet møtes den tiltalte den fornærmede. På møtet vil konsekvensene av den kriminelle handlingen og skadevirkningene bli forklart. Det settes også opp en ungdomsplan som lovbryteren må følge. Den kan settes opp av politiet, kriminalomsorgen, skole, familiekontor, barnevern og andre fra vedkommendes nettverk. Hver plan blir tilpasset hver enkelt og kan gjerne inneholde krav om oppmøte på skolen, deltakelse på behandlingstilbud (F.eks. sinnamestringkurs, ruskontroll), fritidsaktiviteter også lignende. Oppfølgningsteamet skal sørge for at vedkommende følger programmet og mester det. Oppfølgingen kan vare i opptil tre år. Hvis planen ikke følges kan den bli strammet inn eller at lovbryteren må sone resten av dommen i fengsel.